Mistä on kyse? Virolainen Taxify pyrkii levittäytymään koko Suomeen

Taxify on älypuhelinsovellus, jolla voi valita ja tilata taksin

Taxifyä tuo Itä-, Länsi- ja Pohjois-Suomeen nuori kuopiolaisyritys

Savon Taksidata odottaa taksialan omaa järjestelmää ja sovellusta, jota saatetaan saada käyttöön ensi vuonna

Virolaisen Taxify-yhtiön taksisovellusta tuodaan Suomeen kuopiolaisvoimin. Nuori kuopiolainen yritys vastaa Taxifyn levittämisestä Suomeen Helsingin seutua lukuun ottamatta.

Taxify on älypuhelinsovellus, joka paikantaa käyttäjänsä ja jossa tilaaja voi valita haluamansa taksin vapaana olevista autoista. Sovellus ja taksin tilaus ovat asiakkaalle ilmaisia.

Taxifyssa olevat taksit ajavat oman yrityksensä nimissä ja yhtiö pyrkii parhaillaan etsimään eri puolilla Suomea lisää takseja mukaan palveluun. Taxify kuitenkin herättänyt myös epäluuloja kilpaillulla ja tarkkaan säädellyllä taksialalla. Tämän vuoksi yhtiö pyrkii alkajaisiksi olemaan yhteydessä kaikkiin taksinvälityskeskuksiin ja selvittämään tarkoitusperiään.

– Emme aio syödä kenenkään leipää, vaan tarjoamme lisää tilauksia. Emme ole viemässä taksikeskuksilta töitä vaan olemme tuomassa tarjolle vaihtoehdon, vakuuttaa liikekumppaneineen Taxifya Itä-, Länsi- ja Pohjois-Suomessa edustava Sami Koponen.

Taxify on uusi virolainen yritys, joka toimii kymmenessä Euroopan maassa. Sovelluksen saa toistaiseksi Android-puhelimiin ja iPhonelle.

Taksiala odottaa "omaa" vaihtoehtoa

Älypuhelimien hyödyntämistä taksien välityksessä pohditaan parhaillaan myös Pohjois-Savossa toimivassa Savon Taksidatassa. Taksiyrittäjien omistama yhtiö ei ole vielä alkanut tarjota taksien tilaamista älypuhelinsovelluksella, sillä samat sovellukset eivät välttämättä toimisi kaikissa Suomen kaupungeissa, mikä tekisi käytön hankalaksi paljon matkustaville asiakkaille.

– Tuntuu hassulta, että pitäisi asiakkaan tunnistaa, missä kaupungissa minkäkinlaisen sovelluksen lataa, sanoo Savon Taksidatan toimitusjohtaja Jarmo Immonen.

Yhtiö ottaa mahdollisesti käyttöönsä järjestelmän ja sovelluksen, jota Taksiliiton omistama palveluyhtiö on tuomassa koko Suomeen. Jos järjestelmä näyttää kokeiluvaiheessa toimivan hyvin, Savon Taksidata voisi Immosen mukaan alkaa hyödyntää sitä jo ensi vuonna. Immonen näkee kaiken kaikkiaan mobiilisovellusten tulevan väistämättä taksialalle myös vaikkapa Helsinkiä ja Tamperetta pienempiin kaupunkeihin.

– Se on tällä hetkellä nykypäivää ja tulevaisuutta.

Jutusta on korjattu virhe koskien Taxifyn yhteensopivuutta eri laitteisiin. Taxify toimii sekä Android-puhelimissa että iPhoneissa.